CELEX: 32004D0927
Language: fi
Date: 2004-12-22 00:00:00
Title: 2004/927/EY: Neuvoston päätös, tehty 22 päivänä joulukuuta 2004, Euroopan yhteisön perustamissopimuksen 251 artiklassa määrätyn menettelyn soveltamisesta tietyillä kyseisen perustamissopimuksen kolmannen osan IV osastoon kuuluvilla aloilla

31.12.2004   
            
            
               FI
            
            
               Euroopan unionin virallinen lehti
            
            
               L 396/45
            
         
      NEUVOSTON PÄÄTÖS,
   tehty 22 päivänä joulukuuta 2004,
   Euroopan yhteisön perustamissopimuksen 251 artiklassa määrätyn menettelyn soveltamisesta tietyillä kyseisen perustamissopimuksen kolmannen osan IV osastoon kuuluvilla aloilla
   (2004/927/EY)
   EUROOPAN UNIONIN NEUVOSTO, joka
   ottaa huomioon Euroopan yhteisön perustamissopimuksen ja erityisesti sen 67 artiklan 2 kohdan toisen luetelmakohdan,
   ottaa huomioon Euroopan parlamentin lausunnon,
   sekä katsoo seuraavaa:
   
               (1)
            
            
               Euroopan yhteisölle on Amsterdamin sopimuksen nojalla annettu toimivalta toteuttaa toimenpiteitä viisumi-, turvapaikka- ja maahanmuuttopolitiikan sekä henkilöiden vapaaseen liikkuvuuteen liittyvien muiden politiikkojen alalla Euroopan yhteisön perustamissopimuksen (jäljempänä ”perustamissopimus”) kolmannen osan IV osaston mukaisesti.
            
         
               (2)
            
            
               Perustamissopimuksen Amsterdamin sopimuksella käyttöön otetun 67 artiklan nojalla neuvoston oli hyväksyttävä useimmat kyseisistä toimenpiteistä yksimielisesti Euroopan parlamenttia kuultuaan.
            
         
               (3)
            
            
               Samaisen 67 artiklan 2 kohdan toisen luetelmakohdan nojalla Amsterdamin sopimuksen voimaantuloa seuraavan viiden vuoden siirtymäkauden jälkeen neuvoston on Euroopan parlamenttia kuultuaan tehtävä yksimielisesti päätös siitä, että perustamissopimuksen 251 artiklassa määrättyä menettelyä sovelletaan kaikkiin sen IV osastossa tarkoitettuihin aloihin tai osaan niistä.
            
         
               (4)
            
            
               Nizzan sopimuksella perustamissopimukseen lisätyn 67 artiklan 5 kohdan mukaisesti neuvosto tekee ratkaisunsa perustamissopimuksen 251 artiklassa määrättyä menettelyä noudattaen, kun on kyse sellaisista turvapaikkaan liittyvistä toimenpiteistä, joista määrätään 63 artiklan 1 kohdassa ja 2 kohdan a alakohdassa, edellyttäen, että neuvosto on yksimielisesti ja Euroopan parlamenttia kuultuaan antanut yhteisön säädökset, joissa on määritelty näitä asioita koskevat yhteiset säännöt ja keskeiset periaatteet, sekä toimenpiteistä, jotka koskevat perustamissopimuksen 65 artiklassa tarkoitettua oikeudellista yhteistyötä yksityisoikeudellisissa asioissa, lukuun ottamatta perheoikeutta koskevia kysymyksiä. Tällä päätöksellä ei ole vaikutusta edellä mainittuihin määräyksiin.
            
         
               (5)
            
            
               Lisäksi neuvosto vahvistaa toukokuun 1 päivästä 2004 alkaen perustamissopimuksen 67 artiklasta tehdyn pöytäkirjan, joka liitettiin Euroopan yhteisön perustamissopimukseen Nizzan sopimuksella, mukaisesti määräenemmistöllä komission ehdotuksesta ja Euroopan parlamenttia kuultuaan Euroopan yhteisön perustamissopimuksen 66 artiklassa tarkoitetut toimenpiteet. Tällä päätöksellä ei ole vaikutusta kyseiseen pöytäkirjaan.
            
         
               (6)
            
            
               Sen lisäksi, mitä Nizzan sopimuksesta johtuu, Eurooppa-neuvosto hyväksyessään ”Haagin ohjelman: vapauden, turvallisuuden ja oikeuden lujittaminen Euroopan unionissa”4 ja 5 päivänä marraskuuta 2004 pidetyssä kokouksessaan, pyysi neuvostoa 1 päivään huhtikuuta 2005 mennessä tekemään perustamissopimuksen 67 artiklan 2 kohtaan perustuvan päätöksen, jonka mukaan neuvoston on, toteuttaessaan 62 artiklan 1 kohdassa, 2 kohdan a alakohdassa ja 3 kohdassa sekä 63 artiklan 2 kohdan b alakohdassa ja 3 kohdan b alakohdassa tarkoitetut toimenpiteet yhteisön säädösten oikeusperustan valintaa koskevan yhteisön tuomioistuimen oikeuskäytännön mukaisesti, noudatettava perustamissopimuksen 251 artiklassa määrättyä menettelyä.
            
         
               (7)
            
            
               Eurooppa-neuvosto katsoi kuitenkin, että kunnes Euroopan perustuslaista tehty sopimus tulee voimaan, neuvoston olisi edelleen tehtävä ratkaisunsa yksimielisesti Euroopan parlamenttia kuultuaan toteuttaessaan perustamissopimuksen 63 artiklan 3 kohdan a alakohdassa ja 4 kohdassa tarkoitettua kolmansien maiden kansalaisten laillista maahanmuuttoa jäsenvaltioihin ja jäsenvaltiosta toiseen koskevia toimenpiteitä.
            
         
               (8)
            
            
               Yhteispäätösmenettelyihin siirtyminen toteutettaessa perustamissopimuksen 62 artiklan 1 kohdassa tarkoitettuja toimenpiteitä ei vaikuta siihen, että neuvoston on tehtävä ratkaisunsa yksimielisesti tehdessään päätöksiä, joita tarkoitetaan vuoden 2003 liittymisasiakirjan 3 artiklan 2 kohdassa, Euroopan unionin, Euroopan yhteisön ja Sveitsin valaliiton välillä Sveitsin valaliiton osallistumisesta Schengenin säännöstön täytäntöönpanoon, soveltamiseen ja kehittämiseen tehdyn sopimuksen (1) 15 artiklan 1 kohdassa, Euroopan unionista tehtyyn sopimukseen sekä Euroopan yhteisön perustamissopimukseen liitetyn, Schengenin säännöstön sisällyttämisestä osaksi Euroopan unionia tehdyn pöytäkirjan 4 artiklassa ja mahdollisissa tulevissa liittymissopimuksissa.
            
         
               (9)
            
            
               Yhteispäätösmenettelyihin siirtyminen toteutettaessa perustamissopimuksen 62 artiklan 2 kohdan a alakohdassa tarkoitettuja toimenpiteitä ei vaikuta kansainvälisen oikeuden mukaiseen valtion rajojen maantieteelliseen määrittelyyn liittyvään jäsenvaltioiden toimivaltaan.
            
         
               (10)
            
            
               Neuvosto voi toteuttaa perustamissopimuksen asianmukaisen oikeusperustan mukaisesti kannustustoimenpiteitä, joiden tarkoituksena on tukea jäsenvaltioiden toimintaa niiden alueella laillisesti oleskelevien kolmansien maiden kansalaisten kotouttamiseksi.
            
         
               (11)
            
            
               Seurauksena siirtymisestä yhteispäätösmenettelyihin perustamissopimuksen 62 artiklan 2 ja 3 kohdassa tarkoitettujen toimenpiteiden toteuttamiseksi täytäntöönpanovallan varaamisesta neuvostolle viisumihakemusten käsittelyä sekä rajatarkastusten ja -valvonnan toteuttamista koskevien tiettyjen yksityiskohtaisten määräysten ja käytännön menettelytapojen osalta annettuja asetuksia olisi muutettava siten, että neuvoston olisi tehtävä näissä asioissa ratkaisunsa määräenemmistöllä.
            
         
               (12)
            
            
               Euroopan unionista tehtyyn sopimukseen ja Euroopan yhteisön perustamissopimukseen liitetyn, Tanskan asemaa koskevan pöytäkirjan 1 ja 2 artiklan mukaisesti Tanska ei osallistu tämän päätöksen tekemiseen, päätös ei sido sitä eikä päätöstä sovelleta siihen.
            
         
               (13)
            
            
               Euroopan unionista tehtyyn sopimukseen ja Euroopan yhteisön perustamissopimukseen liitetyn, Yhdistyneen kuningaskunnan ja Irlannin asemasta tehdyn pöytäkirjan 3 artiklan mukaisesti kyseiset jäsenvaltiot ovat ilmoittaneet haluavansa osallistua tämän päätöksen tekemiseen ja soveltamiseen.
            
         ON PÄÄTTÄNYT SEURAAVAA:
   1 artikla
   1.   Neuvosto noudattaa tammikuun 1 päivästä 2005 alkaen perustamissopimuksen 251 artiklassa määrättyä menettelyä toteuttaessaan perustamissopimuksen 62 artiklan 1 kohdassa, 2 kohdan a alakohdassa ja 3 kohdassa tarkoitettuja toimenpiteitä.
   2.   Neuvosto noudattaa tammikuun 1 päivästä 2005 alkaen perustamissopimuksen 251 artiklassa määrättyä menettelyä toteuttaessaan perustamissopimuksen 62 artiklan 2 kohdan b alakohdassa ja 3 kohdan b alakohdassa tarkoitettuja toimenpiteitä.
   2 artikla
   Perustamissopimuksen 251 artiklaa sovelletaan neuvoston Euroopan parlamentilta ennen 1 päivää tammikuuta 2005 saamiin lausuntoihin, jotka koskevat ehdotuksia toimenpiteiksi, joiden osalta neuvosto tekee ratkaisunsa tämän päätöksen nojalla perustamissopimuksen 251 artiklassa määrättyä menettelyä noudattaen.
   3 artikla
   1.   Korvataan 1 päivästä tammikuuta 2005 alkaen täytäntöönpanovallan varaamisesta neuvostolle viisumihakemusten käsittelyä koskevien tiettyjen yksityiskohtaisten määräysten ja käytännön menettelytapojen osalta 24 päivänä huhtikuuta 2001 annetun neuvoston asetuksen (EY) N:o 789/2001 (2) 1 artiklan 1 ja 2 kohdassa oleva ilmaisu ”yksimielisesti” ilmaisulla ”määräenemmistöllä”.
   2.   Korvataan 1 päivästä tammikuuta 2005 alkaen täytäntöönpanovallan pidättämisestä neuvostolle rajatarkastusten ja -valvonnan toteuttamista koskevien tiettyjen yksityiskohtaisten määräysten ja käytännön menettelytapojen osalta 24 päivänä huhtikuuta 2001 annetun neuvoston asetuksen (EY) N:o 790/2001 (3) 1 artiklan 1 kohdassa oleva ilmaisu ”yksimielisesti” ilmaisulla ”määräenemmistöllä”.
   
      Tehty Brysselissä 22 päivänä joulukuuta 2004.
      
         
            Neuvoston puolesta
         
         
            Puheenjohtaja
         
         C. VEERMAN
         
      
   
   
      (1)  Neuvoston asiakirja 13054/04, saatavilla osoitteessa ”http://register.consilium.eu.int”
   
      (2)  EYVL L 116, 26.4.2001, s. 2.
   
      (3)  EYVL L 116, 26.4.2001, s. 5.